

|  |  |  |
| --- | --- | --- |
|  |  | **Δελτίο Τύπου** |
|  |  |  |
|  |  |  |
| **Τμήμα Επικοινωνίας &**  **Δημοσίων Σχέσεων**  **Αθήνα, 13.10.2023** |  |  |

**Ξεκινάει ο νέος κύκλος κατάρτισης «Βάζω το μέλλον μου σε πρόγραμμα»**

**για 30.000 ανέργους σε ψηφιακές και πράσινες δεξιότητες**

Μετά την συμμετοχή 110.000 ανέργων στα προγράμματα αναβάθμισης ψηφιακών και πράσινων δεξιοτήτων της ΔΥΠΑ, «ανοίγει» νέος κύκλος αιτήσεων για επιπλέον 30.000 ανέργους.

Η υποβολή των αιτήσεων θα ξεκινήσει την Τετάρτη 18 Οκτωβρίου 2023 και ώρα 14:00, έως τη συμπλήρωση των διαθέσιμων θέσεων.

Τα προγράμματα έχουν ως στόχο τη διασύνδεση της κατάρτισης με τις ανάγκες της αγοράς εργασίας και την ενίσχυση της απασχολησιμότητας των ανέργων για την ταχύτερη εργασιακή επανένταξή τους, στο πλαίσιο της ψηφιακής και πράσινης μετάβασης της οικονομίας.

Ο κάθε καταρτιζόμενος θα παρακολουθήσει πρόγραμμα θεωρητικής κατάρτισης, συνολικής διάρκειας έως 200 ώρες. Μετά την ολοκλήρωση της κατάρτισης, οι ωφελούμενοι θα συμμετάσχουν σε εξετάσεις πιστοποίησης γνώσεων και δεξιοτήτων από ανεξάρτητους φορείς και όσοι επιτύχουν θα λάβουν το σύνολο του εκπαιδευτικού επιδόματος που ανέρχεται σε έως 1.000 ευρώ (5 ευρώ ανά ώρα κατάρτισης).

Το έργο υλοποιείται στο πλαίσιο του Εθνικού Σχεδίου Ανάκαμψης και Ανθεκτικότητας «Ελλάδα 2.0» με τη χρηματοδότηση της Ευρωπαϊκής Ένωσης - NextGenerationEU.

Οι ενδιαφερόμενοι μπορούν να υποβάλουν αίτηση μέσω [gov.gr](https://www.gov.gr) στη διεύθυνση:

<https://www.gov.gr/ipiresies/ekpaideuse/katartise/eggraphe-sto-metroo-opheloumenon-gia-ten-katartise-meso-ton-kedibim-ton-aei-kai-ton-adeiodotemenon-kdbm>

Όσοι υποβάλουν αίτηση και πληρούν τις προϋποθέσεις συμμετοχής θα ενταχθούν στο Μητρώο Ωφελούμενων και στη συνέχεια θα μπορούν να επιλέξουν το πρόγραμμα κατάρτισης που επιθυμούν να παρακολουθήσουν από τη λίστα των προσφερόμενων προγραμμάτων.

Για περισσότερες πληροφορίες επισκεφτείτε τις διευθύνσεις:

<https://www.dypa.gov.gr/proghrammata-katartisis-ghia-to-tamio-anakampsis> και <https://www.voucher.gov.gr/>

Με συνολικό προϋπολογισμό 301,5 εκατ. ευρώ, η δράση κατάρτισης ανέργων αποτελεί τη μεγαλύτερη δράση Συνεχιζόμενης Επαγγελματικής Κατάρτισης που έχει υλοποιηθεί ποτέ στη χώρα.

Ο **Υπουργός Εργασίας και Κοινωνικής Ασφάλισης Άδωνις Γεωργιάδης, δήλωσε**: «Είμαι πολύ χαρούμενος που ξεκινάει άλλο ένα πετυχημένο πρόγραμμα της ΔΥΠΑ το οποίο θα δώσει την ευκαιρία σε 30.000 ανέργους να λάβουν κατάρτιση σε δεξιότητες που ανταποκρίνονται στις πραγματικές ανάγκες της σημερινής αγοράς εργασίας. Τα προγράμματα αναβάθμισης ψηφιακών και πράσινων δεξιοτήτων είναι σημαντικά για την ταχύτερη εργασιακή επανένταξη των ανέργων. Οφείλουμε να μπορέσουμε να εκπαιδεύσουμε αξιόπιστα και γρήγορα όσους περισσότερους ανθρώπους μπορούμε, ώστε να βρουν πολύ εύκολα δουλειά. Το νέο πρόγραμμα πιστοποίησης δεξιοτήτων της ΔΥΠΑ, θα «εξοπλίσει» με όλα εκείνα τα εφόδια που χρειάζεται ο άνεργος για να «βγει» έτοιμος πια στην αγορά εργασίας».

Ο **Διοικητής της ΔΥΠΑ Σπύρος Πρωτοψάλτης, δήλωσε**: «Η Δημόσια Υπηρεσία Απασχόλησης έχει πλέον αναλάβει τον κεντρικό ρόλο στον κρίσιμο τομέα της κατάρτισης και επανακατάρτισης του ανθρώπινου δυναμικού της χώρας μας, υλοποιώντας δράσεις νέας γενιάς σε δεξιότητες υψηλής ζήτησης. Στο πλαίσιο του Ταμείου Ανάκαμψης, έχουμε θέσει ως εθνικό στόχο την κατάρτιση 500.000 συμπολιτών μας έως το 2025, ώστε να αποκτήσουν δεξιότητες που θα τους δώσουν τη δυνατότητα να βρουν καλές και ποιοτικές θέσεις εργασίας. Μετά τον πρώτο κύκλο προγραμμάτων, τον οποίο ολοκλήρωσαν περισσότεροι από 220.000 πολίτες, ξεκινάμε έναν νέο κύκλο για επιπλέον 30.000 ανέργους, σε ψηφιακές και πράσινες δεξιότητες. Η ΔΥΠΑ βρίσκεται δίπλα σε όσους αναζητούν εργασία, παρέχοντας όλα τα σύγχρονα μέσα για να ενταχθούν στην αγορά εργασίας με τα προσόντα που θα ενισχύσουν την ανταγωνιστικότητα και την ανάπτυξη της ελληνικής οικονομίας».